**ÜLDÖZŐBŐL ÜLDÖZÖTTÉ VÁLTUNK!**

Csapatunk a REAC Futball csapata a BLSZ I. osztály 11. fordulójában hazai pályán a Pestszentimrei SK ellen lépett pályára. A bajnokság rendkívül szoros, a forduló előtt a tabellát a Kelen SC vezette egy ponttal előttünk. A játékosaink annak tudatában léptek pályára, hogy tudták, hogy a tabellát vezető vereséget szenvedett, így amennyiben megnyerjük mérkőzésünket, úgy átvesszük az első helyet. A mérkőzés kis ünnepséggel kezdődött. Kiss Tamás csapatkapitányunkat köszöntötte Forgács Tamás Elnök Úr. Dugó az első csapat legeredményesebb játékosa lett a REAC történetében, mert 100 gól fölé jutott pályafutása során a csapatban. Jutalma egy névre szóló 100-as számmal ellátott REAC egyedi mez. Gratulálunk! Most már azonban a mérkőzésről. A játékvezető sporttárs sípszava után azonnal mi kezdeményeztünk és az első félidőben végig nyomasztó mezőnyfölényben játszottunk. Ellenfelünk gyakorlatilag át sem lépte a térfelünket. Több kisebb lehetőség után a 18. percben megérkezett az első óriási gólhelyzetünk. Sallay Botond indította baloldalon Kasza Danit, aki a 16-on belül átvette a labdát, majd 10 méterről fölé lőtt. A kihagyott helyzet nem vetett vissza minket, tovább támadtunk. 23. percben újabb kihagyott gólszerzési lehetőség. Jobboldalon Kasza Dani ad be, a labda Töröcsik Bence elé kerül, aki 5 méterről lövés helyett a labdaátvételt választotta, de az ellenfél hátvédje a lövés pillanatában elrúgta előle a labdát. Csak jöttek, csak jöttek a helyzeteink. 28. percben Kiss Tamás baloldali beadását Kutai Dani 8 méterről fölé fejelte. Ez sem volt kis lehetőség. Erőfeszítéseink a 34. percben góllá érettek. Kiss Tamás baloldali szögletét Kasza Dani 7 méterről a kapu közepébe fejelte. 1:0. Mielőtt azonban az ellenfél rendezhette volna sorait megkapta második gólját. Kiss Tamás indította félpályánál Kasza Danit a baloldalon, akinek nagyszerű beadására Töröcsik Bence érkezett és 7 méterről laposan a kapu közepébe helyezett. 2:0. Végre megnyugtató előny! Az első félidőben már több gólt nem tudtunk rúgni, így 2:0-s eredménynél vonultunk az öltözőbe. Általános vélekedés, hogy mivel a két csapat nincs egy súlycsoportban ezen a mérkőzésen, ezért biztos REAC győzelem várható. Jött a második félidő! Ott folytattuk, ahol abbahagytuk! A játék képe nem változott, megítélésem szerint továbbra is óriási nyomasztó fölényben játszottunk. Az 52. percben kihagytunk szintén egy komoly gólszerzési lehetőséget. Kiss Tamás jobboldali beadását Töröcsik Bence 7 méterről a kapufára fejelte. Az 58. percben újabb lehetőség. Pesti Dávid baloldali beadását Kiss Tamás kapásból mellé rúgta. A 70. percben újabb akció. Kiss Tamás a 16-os vonalánál visszapasszol Balázs Bálintnak, akinek megoldása lövésnek gyenge, passznak viszont nagyszerű volt a baloldalon érkező Pesti Dávidnak. Pesti Dávid 15 méterről a hosszú kapufát találta el. 77. perc Kiss Tamás kiugrasztja Kasza Danit, aki szolóban megy kapura, de sajnos nem tudja gólra váltani az óriási helyzetet. A 88. percben ellenfelünk is eljutott kapunkhoz. A jobbszélső betört a 16-on belülre, majd 14 méterről megeresztett lapos lövését kapusunk nagyszerűen védte. Tóth Danit kapusunkat meg kell, hogy dicsérjem, mert igencsak „hálátlan” a REAC kapusának lenni. Szinte a mérkőzéseinken alig-alig van védeni valója. Azért azt meg kell jegyeznem, hogy minden mérkőzésen gyakorlatilag bemutat egy bravúrt, mert ellenfeleink általában egy komoly helyzetet ki tudnak alakítani ellenünk. Mindenki tudja milyen nehéz feladat úgy 90 percig koncentrálni, hogy gyakorlatilag nem is vagy játékban. Azonban a 90. percben is maradt egy helyzet, amit nem használtunk ki. Bartucz Martin jobboldali beadása a csereként beállt Horváth Patrik elé került, aki 7 méterről mellé lőtt. A mérkőzés így 2:0-s győzelmet hozott számunkra. Igaz nem volt gólparádé, de azt gondolom, hogy ez a három pont rendkívül sokat jelent számunkra. Átvettük a tabellán a vezetést, kettő ponttal előzzük meg a Kelen SC-t. Azonban nem ülhetünk kényelmesen babérjainkon, mert jövő héten idegenben az utolsó őszi fordulóban a Kelen SC-vel mérjük össze erőnket. Bátran leírhatom, hogy a bajnokságban a gyatra kezdésünk után nagyszerűen menetelünk, de még az i-re fel kell tennünk a pontot. Én úgy gondolom, hogy ez a pont meglesz, így kitűzött célunknak megfelelően az első helyen telelünk. Fiúk! Még egy meccs, még egy győzelem és teljesítettük minimális célunkat az őszi elsőséget.

Várjuk Kedves Szurkolóinkat az utolsó mérkőzésünkre is! Minden REAC érzelmű szurkolónkra szükség van, mert információim szerint a Kelen SC teljes utánpótlása is, játékosoktól kezdve a szülőkig, szervezetten biztatni fogják csapatukat. Ezért kérek mindenkit, aki tud, jöjjön el szombaton 17h-ra a Kelen SC pályájára. Mi is mutassuk meg, hogy tudunk szervezetten szurkolni csapatunknak.

HAJRÁ REAC!

Kiss István György